**Beszámoló a Dusza Árpád Országos Programozói Emlékversenyről**

A 2014/2015. tanévben 7. alkalommal szerveztük meg a Dusza Árpád Országos Programozói Emlékversenyt.

A versenyen az idei tanévben is 3 fős csapatok vehettek részt, amelyeknek tagjai az ország bármely középiskolájának diákjai (az idei tanévtől a szomszédos országok magyar diákjai).

Az idei tanévben is két fordulóból állt a verseny. A regionális fordulót az idei nagy jelentkezőszámra tekintettel 8 helyszínen tartottuk a szokásos 6-7 helyszín helyett. (Békéscsaba, Budapest, Debrecen, Esztergom, Kazincbarcika, Kecskemét, Keszthely, Zalaegerszeg) Ebben a fordulóban a benevezett csapatok mindegyike azonos időben, azonos feltételekkel ugyanazokat a feladatokat oldotta meg.

A döntőre a szokásos módon a verseny névadójának volt munkahelyén, a miskolci Földes Ferenc Gimnáziumban került sor. Erre a fordulóra a legjobb 10 csapatot hívtuk meg. Sajnos az idén az egyik budapesti csapat az utolsó pillanatban bekövetkező betegség miatt nem tudott részt venni a döntőn.

A feladatok megoldásához használható programozási nyelvet/környezetet mindkét fordulóban az érettségin is alkalmazható környezettel azonosan határoztuk meg. A csapatoknak mindkét fordulóban egy összetett feladatot kellett megoldaniuk, ami azt jelentette, hogy szükség volt az előzetes egyeztetésre, munkamegosztásra. Minden csapattagnak a saját feladatrésze megoldásával hozzá kellett járulnia a végső megoldáshoz. A döntő fordulóban nem csak a programkód alapján értékeltük a csapatokat, hanem az is fontos elem volt, hogy be kell mutatniuk a munkájukat. Menedzselniük kell a csapatot, illetve a közösen elkészített munkát. Minden csapattagnak részt kellett vennie a közösen elvégzett feladat ismertetésében.

Az idei tanévben a regionális fordulóban egy vállalat projekt tevékenységeinek szervezését, a munkavállalók közötti kommunikációt segítő programot kellet írni, a döntőn pedig e Mastermind játék szimulációját kellett megvalósítani. Mindkét feladathoz részletes leírást kaptak a résztvevők.

A versenyre való felkészülést segítette, hogy az ISZE honlapján a korábbi évek feladati elérhetőek.

A verseny gyakorlatilag az első évtől kezdve ismert, népszerű és igen színvonalas. Az ország legjobbjai vesznek részt. Ugyanakkor nagyon fontos, hogy mint, minden évben, az idén is bekapcsolódtak új iskolák, köztük olyanok is, akik már az első évben idén eredményesek lettek. Az is jellemző, hogy néhány év kimaradás után indulnak csapatok egyes iskolákból.

Az idei magas érdeklődés után a visszajelzésekből azt látjuk, hogy további iskolák diákjainak bekapcsolódására is számíthatunk a továbbiakban.